Národná správa
Dohovoru o mokradiach majúcich medzinárodný význam predovšetkým ako biotopy vodného vtáctva (Ramsar, Irán, 1971)
k 8. zasadnutiu Konferencie zmluvných strán – COP 8

(schválený formát
Národnej správy k 8. zasadnutiu Konferencie zmluvných strán – COP 8, Španielsko, 2002)

1. časť

SÚHRNNÝ CIEĽ 1
POKROČIŤ V DOSIAHNUTÍ CELOSVETOVÉHO ČLENSTVA V DOHOVORE

Operatívny cieľ 1.1: Usilovať sa o dosiahnutie členstva najmenej 150 zmluvných strán dohovoru do roku 2002.

Úlohy: 	
1.1.1 Získať nové zmluvné strany, osobitne z regiónov s nedostatočným zastúpením a spomedzi štátov s významnými a/alebo cezhraničnými zdrojmi viazanými na mokrade (vrátane druhov s cezhraničnými areálmi) 	
Je Vaša krajina susedom, alebo má nadviazané stále styky alebo diplomatické vzťahy s jednou alebo viacerými krajinami, ktoré nie sú zmluvnými stranami dohovoru? (Ak Nie, prejdite na úlohu 1.1.2) Nie.	

1.1.2 Podporovať členstvo v Dohovore o mokradiach prostredníctvom regionálnych stretnutí a aktivít a prostredníctvom regionálnych kancelárií partnerských organizácií dohovoru. [regionálni predstavitelia v Stálom výbore, Byro, partneri]	
Je Vaša krajina členom Stáleho výboru Dohovoru? Áno.	
Ak Áno, boli podniknuté kroky k zabezpečeniu pristúpenia nových členov z Vášho regiónu k Dohovoru? Áno. Počas rôznych medzinárodných zasadnutí boli kontaktovaní príslušní zástupcovia krajín.	
Ak Nie, čo tomu zabránilo?	
Navrhované národné aktivity a ciele: Prostredníctvom práce členov Slovenského ramsarského výboru (SRV) využiť medzinárodné kontakty na získanie nových krajín za členov dohovoru.	
Ministerstvo, sekcia, organizácia zodpovedná za túto úlohu: Sekcia ochrany prírody a krajiny MŽP SR, MZV SR.	

SÚHRNNÝ CIEĽ 2
DOSIAHNUŤ MÚDRE VYUŽÍVANIE MOKRADÍ UPLATŇOVANÍM a ďalším zlepšovaním ramsarských smerníc o MÚDROM využívaní Mokradí

Operatívny cieľ 2.1: Preskúmať a ak je to potrebné pozmeniť národnú alebo nadnárodnú (napr. Európskeho spoločenstva) legislatívu, inštitúcie a postupy všetkých zmluvných strán s cieľom zaistiť, že Smernice pre rozumné využívanie sa používajú.

Úlohy:	
2.1.1 Preskúmať legislatívu a postupy a poukázať v Národnej správe predkladanej ku Konferencii zmluvných strán ako sa Smernice pre rozumné využívanie aplikujú. [zmluvné strany]	
Vykonala Vaša krajina revíziu svojej legislatívy a inštitúcií týkajúcich sa mokradí? Áno	
Pokiaľ Nie, aké prekážky tomu bránia? Revízia je čiastočne vykonaná. Uskutočnila sa v spojitosti s aproximáciou legislatívy EÚ, prípravou Integrovanej aproximačnej stratégie environmentálneho sektora a spracovaním návrhu Koncepcie ďalšieho rozvoja ochrany prírody v Slovenskej republike. Tento pracovný dokument bude predložený vláde SR. Koncepcia by mala obsahovať navrhované aktivity medzirezortnej spolupráce taktiež v otázkach týkajúcich sa mokradí.   	
Ak je takáto revízia plánovaná, aký je očakávaný termín jej ukončenia? koniec r. 2002	
Ak je takáto revízia hotová, vyústili jej závery k vylepšeniu legislatívy alebo inštitucionálneho usporiadania podporujúceho uplatňovanie dohovoru? Áno	
Ak Áno, aké zmeny zákonov a inštitucionálnych usporiadaní sa uskutočnili, stručne ich popíšte. Novelizácia zákona NR SR č. 287/1994 Z.z. o ochrane prírody a krajiny a jeho vykonávacích predpisov sa pripravuje. 19.02.2002 NR SR schválila zákon o vodách a o zmene a doplnení niektorých zákonov (vodný zákon). Zmeny inštitucionálneho usporiadania sú zahrnuté do národných programov budovania administratívnych kapacít v súvislosti s aproximačným procesom.	
Navrhované národné aktivity a ciele: Ukončiť legislatívny proces a budovanie administratívnych kapacít štátnej správy ochrany prírody a krajiny do konca roka 2002. Do konca r. 2003 novelizovať nový vodný zákon kvôli úplnej kompatibilte s právom EÚ (Smernica 2000/60/ES Európskeho parlamentu a Rady z 23.10.2000, ustanovujúca rámec pre činnosť Spoločenstva v oblasti vodnej politiky, tzv. Rámcová smernica ES o vode).	
Ministerstvo, sekcia, organizácia zodpovedná za túto úlohu: MŽP SR, MP SR.	

2.1.2 Presadzovať oveľa väčšie úsilie na vypracovanie národných stratégií starostlivosti o mokrade, buď ako samostatných dokumentov alebo ako jasne identifikovateľných súčastí iných národných stratégií ochrany prírody a životného prostredia ako napr. Národných environmentálnych akčných plánov, Národných stratégií ochrany biodiverzity, Koncepcií ochrany prírody. [zmluvné strany, Byro, partneri] 	
Má Vaša krajina spracovanú národnú stratégiu ochrany mokradí (alebo obdobný nástroj), ktorý je všeobecným vyjadrením úmyslu vlády uplatňovať ustanovenia Dohovoru o mokradiach? Áno	
Zohľadnila Vaša krajina povinnosti pre ňu plynúce z členstva v Dohovore o mokradiach v súvisiacich politických nástrojoch ako napríklad Národná stratégia ochrany biodiverzity, Národný environmentálny akčný plán, vodohospodárske stratégie, smerné vodohospodárske plány povodí alebo v podobných nástrojoch? Áno	
Ak Áno, prosím stručne uveďte detaily. Národná stratégia ochrany biodiverzity na Slovensku (1997) chápe ochranu a trvalo udržateľné využívanie mokradí ako súčasť zachovania širšej biodiverzity a navrhované strategické ciele prispievajú k efektívnej ochrane mokradí. Akčný plán pre implementáciu Národnej stratégie ochrany biodiverzity na Slovensku (1998) obsahuje viacero aktivít týkajúcich sa mokradí, ktoré musia byť uskutočnené do konca roku 2010. Osobitný aktualizovaný Program starostlivosti o mokrade Slovenska a jeho Akčný plán boli prijaté vládou SR v r. 2000. Opatrenia na zlepšenie stavu mokradí a predchádzanie ich degradácii sú taktiež zahrnuté do Národného environmentálneho akčného programu SR II (NEAP II) z r. 1999. Tieto dokumenty sa priebežne aktualizujú. 	
Navrhované národné aktivity a ciele: Každoročne žiadať o vyčlenenie rozpočtových prostriedkov určených na realizáciu Akčného plánu pre implementáciu Národnej stratégie ochrany biodiverzity na Slovensku a Akčného plánu Programu starostlivosti o mokrade Slovenska.   	
Ministerstvo, sekcia, organizácia zodpovedná za túto úlohu: MŽP SR.	

Operatívny cieľ 2.2: Integrovať ochranu a rozumné využívanie mokradí vo všetkých zmluvných stranách do plánovania a rozhodovania na národnej, regionálnej a miestnej úrovni týkajúceho sa využitia územia, využívania podzemných vôd, plánovania starostlivosti o povodia a morské pobrežia a všetkých ostatných oblastí environmentálneho plánovania a manažmentu. 

Úlohy:	
2.2.2 Presadzovať zahrnutie problematiky mokradí do dokumentov územného plánovania a súvisiacich aktivít, a do všetkých relevantných rezortných a rozpočtových opatrení. [zmluvné strany]	
Uplatňuje Vaša krajina integrovaný manažment povodí a morských pobreží? Áno/Nie.	
Ak je integrovaný manažment uplatňovaný iba v časti krajiny, uveďte približný percentuálny podiel rozlohy krajiny, kde je takýto prístup uplatňovaný a ktorých povodí a morských pobreží sa týka. Integrovaný manažment povodí dosiaľ v SR nie je plne uplatňovaný. Všetky povodia majú spracované smerné vodohospodárske plány ako aj hydro-ekologické plány povodí, ktoré by mali byť aktualizované a upravené podľa vodného zákona. Plány pre integrovaný manažment povodí budú vypracované až po implementácii Rámcovej smernice o vode. Okrem toho existuje Rada pre integrovaný manažment využívania povodí v území zriadená rozhodnutím ministra životného prostredia č. 9/2001-2.2. a č. 11/2001-2.2. (doplnok č. 1). 	
Ak Áno, je mokradiam venovaná osobitná pozornosť v takomto integrovanom manažmente? Áno/Nie.	
Uskutočnila Vaša krajina nejaké špecifické pilotné projekty na uplatňovanie Smerníc pre integrovanie ochrany mokradí a ich rozumného využívania do manažmentu riečnych povodí (COP 7 Rezolúcia VII.18)? Áno	
Ak Áno, prosím stručne ich popíšte.
- RL Mokrade Oravskej kotliny - Spracovanie spoločného plánu starostlivosti pre cezhraničné mokrade v povodí Oravy (Slovensko, Poľsko)
- RL Mokrade Turca - Ochrana a manažment Ramsarskej lokality Mokrade Turca
- RL Latorica - Spracovanie spoločného plánu starostlivosti pre povodie Tisy medzi Slovenskom, Ukrajinou a Maďarskom
V rokoch 2000 – 2001 ŠOP SR realizovala uvedené projekty v snahe uplatňovať starostlivosť a potrebnú obnovu mokradí na úrovni povodia, k čomu je nevyhnutné zapojiť viaceré (všetky) relevantné zainteresované subjekty, v tomto prípade predovšetkým správcov tokov.	
Navrhované národné aktivity a ciele: Spracovať národnú stratégiu na začlenenie problematiky mokradí do integrovaného manažmentu povodí.	
Ministerstvo, sekcia, organizácia zodpovedná za túto úlohu: MŽP SR, MP SR, ŠOP SR, SVP š.p., VÚVH.	

Operatívny cieľ 2.3: Rozšíriť Smernice a Dodatočné usmernenia o rozumnom využívaní s cieľom poradiť zmluvným stranám v špecifických otázkach, ktoré dosiaľ neboli pokryté, ako aj príklady v súčasnosti najlepších postupov na ich zvládnutie.

Úlohy:	
2.3.1 Rozšíriť Dodatočné usmernenia o rozumnom využívaní pokrývajúce dodatočné okruhy problémov, ako napr. prevencia voči znečisteniu ropnými látkami, splachy z poľnohospodárskej pôdy, mestské/priemyselné splašky v spolupráci s ostatnými orgánmi. [zmluvné strany, Vedecko-technický hodnotiaci panel, Byro, partneri]	
Má Vaša krajina informácie o spôsobe manažmentu mokradí v otázkach menovaných nižšie, ktoré môžu pomôcť dohovoru spracovať ďalšie usmernenia napomáhajúce iným zmluvným stranám?
•	prevencia voči znečisteniu ropnými látkami a spôsoby sanácie? Áno/Nie
•	splachy z poľnohospodárskej pôdy? Áno/Nie
•	mestské/priemyselné splašky? Áno/Nie
•	invázne druhy? Áno/Nie
•	ďalšie závažné aspekty, ako napr. projektovanie diaľnic, akvakultúry atď.? Áno/Nie
Slovenská republika má základné informácie o spôsoboch manažmentu mokradí v menovaných problémových otázkach. Pre manažment mokradí je však dôležité, aby aj pracovníci odbornej organizácie ochrany prírody (ŠOP SR, SSJ) mali dostatočné informácie v týchto otázkach a mohli fundovane riadiť starostlivosť o mokrade. Pracovníci ŠOP SR majú na základe výsledkov internej analýzy len čiastočné alebo žiadne informácie v spomínaných otázkach. Dobrá úroveň informácií je len v oblasti manažmentu inváznych rastlín. Iba v prípade RL Niva Moravy bola úroveň dostupných informácií v daných otázkach hodnotená ako dostatočná. Uvedený stav by bolo vhodné riešiť práve integrovaným manažmentom povodí a lepšou komunikáciou a výmenou informácií medzi odbornými organizáciami ochrany prírody a orgánmi ochrany prírody, správcami tokov a pod., napríklad formou manažmentových komisií pre jednotlivé ramsarské lokality alebo povodia.	
V každom z prípadov, kde ste odpovedali Áno, boli tieto informácie postúpené Ramsarskému Byru aby ich bolo možné zahrnúť do Centra informácií o rozumnom využívaní (viď 2.3.2 nižšie)? Nie. Nedostatok prekladateľských kapacít 	
Navrhované národné aktivity a ciele: Vytvoriť efektívnu výmenu informácií alebo clearing house mechanizmus na národnej aj medzinárodnej úrovni.   	
Ministerstvo, sekcia, organizácia zodpovedná za túto úlohu: MŽP SR, ŠOP SR, MP SR, po implementácii Rámcovej smernice ES o vode aj nové orgány, novovytvorené alebo poverené organizácie.	

2.3.2 Uverejniť príklady efektívnej aplikácie existujúcich Smerníc a Dodatočných usmernení o rozumnom využívaní. [zmluvné strany, Byro, partneri]	
S odkazom na bod 2.3.1 vyššie, vykonala Vaša krajina revíziu svojich východiskových dokumentov obsahujúcich stratégie a postupy manažmentu mokradí, tak ako to požadoval Program pre osvetu Dohovoru o mokradiach? Nie   	
Ak Nie, čo tomu zabránilo? Nedostatok vlastných kapacít 	
Navrhované národné aktivity a ciele: Zlepšiť informovanosť o Programe pre osvetu Dohovoru o mokradiach na národnej úrovni.	
Ministerstvo, sekcia, organizácia zodpovedná za túto úlohu: MŽP SR, ŠOP SR, Daphne (mimovládna kontaktná organizácia pre otázky Programu pre osvetu dohovoru).	

Operatívny cieľ 2.4: Zabezpečiť ekonomické ohodnotenie úžitkov a funkcií mokradí pre potreby environmentálneho plánovania.

Úlohy:	
2.4.1 Podnietiť spracovanie, širokú distribúciu a použitie dokumentov a metodík, ktoré umožňujú ekonomické ohodnotenie úžitkov a funkcií mokradí. [zmluvné strany, Byro, partneri]	
Vyžaduje Vaša vláda ekonomické ohodnotenie celkového rozsahu služieb, možností využitia a funkcií mokradí ako súčasť hodnotenia vplyvov na životné prostredie a pri plánovacom rozhodovaní, ktoré môžu mať vplyv na mokrade? Nie.	
Ak Nie, aké sú prekážky brániace vykonaniu týchto požiadaviek? Potreba politického a právneho rámca. Na Slovensku existuje nástroj ohodnocovania chránených druhov rastlín a živočíchov a chránených stromov (Vyhláška MŽP SR č. 93/1999 Z.z.). V súlade s Národnou stratégiou ochrany biodiverzity na Slovensku ŠOP SR pripravila návrh ekonomického ohodnocovania všetkých typov biotopov (vrátane mokradí). Tento návrh má byť začlenený do novely zákona o ochrane prírody a krajiny súvisiacej s aproximáciou práva EÚ.    	
Navrhované národné aktivity a ciele: Pripraviť politický a právny rámec ekonomického ohodnocovania všetkých biotopov vrátane mokradí.   	
Ministerstvo, sekcia, organizácia zodpovedná za túto úlohu: MŽP SR, ŠOP SR a MP SR	

Operatívny cieľ 2.5: Vykonávať hodnotenie vplyvov na životné prostredie (EIA) v mokradiach, osobitne v prípade navrhovanej výstavby alebo pri zmene využívania krajiny/vôd, ktoré ich potenciálne môžu ovplyvniť, najmä v ramsarských lokalitách, ktorých ekologický charakter “sa pravdepodobne zmení v dôsledku technologického rozvoja, znečistenia alebo iných ľudských zásahov” (Článok 3.2 Dohovoru).

Úlohy:	
2.5.2 Zabezpečiť, že v ramsarských lokalitách, kde je pravdepodobná zmena ekologického charakteru ako výsledok navrhovaného rozvoja alebo zmien vo využití krajiny/vôd sa v takýchto prípadoch možného ovplyvnenia mokradí uskutočňuje hodnotenie vplyvov na životné prostredie (EIA) (zohľadňujúce ekonomické ohodnotenie úžitkov a funkcií mokradí) a výsledné závery takéhoto hodnotenia sa postúpia Ramsarskému Byru a plne sa berú do úvahy dotknutými orgánmi. [zmluvné strany]	
Bol uskutočnený proces EIA vo všetkých prípadoch, kde bola pravdepodobná zmena ekologického charakteru ramsarskej lokality na území Vášho štátu ako dôsledok navrhovaného rozvoja alebo zmien vo využití krajiny/vôd? Áno. 
Vzhľadom na právny systém SR, proces posudzovania vplyvov na životné prostredie sa nevykonáva v mokradiach, ani v ostatných významných územiach, ale pri EIA sa hodnotí vplyv každej konkrétnej činnosti, ktorá môže mať závažný vplyv na životné prostredie, prípadne vplyv rozvojového dokumentu na životné prostredie (SEA), pričom sa hodnotí, okrem iného, i možný vplyv činnosti alebo rozvojového dokumentu na ramsarské lokality rovnako, ako vplyv na iné chránené územia napr. národné parky, vodohospodársky chránené územia a pod.
U každého procesu EIA sa bral ohľad na ramsarské lokality, ak sa tieto nachádzali v záujmovom území navrhovanej a posudzovanej činnosti. 	
Ak Áno, brali tieto hodnotenia do úvahy celkový rozsah environmentálnych, sociálnych a ekonomických hodnôt mokradí? (viď tiež 2.4.1 vyššie) Nie. Podľa informácií ŠOP SR (k novembru 2001) bol proces EIA uskutočnený v 8 prípadoch, kedy mal byť v dôsledku plánovania činnosti, resp. zmeny činnosti ovplyvnený charakter mokradí. Z tohto počtu len v 1 prípade hodnotiaca správa určite obsahovala aj zhodnotenie celkového rozsahu environmentálnych, sociálnych a ekonomických hodnôt mokradí. V 3 prípadoch správa spomínané hodnotenie neobsahovala a v zvyšných 4 prípadoch pracovníkom ŠOP SR obsah hodnotiacej správy nie je známy.	
A boli výsledky týchto EIA zaslané Ramsarskému Byru? Nie	
Ak Nie, čo tomu zabránilo? Proces EIA má presné pravidlá (vlastný dohovor na úrovni EHK OSN, vlastnú smernicu EÚ, platný zákon). Výsledky sa povoľujúcim orgánom zasielajú dotknutým stranám.	
Navrhované národné aktivity a ciele: Dokončiť legislatívny proces a metodiky ekonomického ohodnocovania všetkých zložiek biodiverzity a mokradí a tieto následne zohľadňovať v procese posudzovania vplyvov na životné prostredie (EIA).	
Ministerstvo, sekcia, organizácia zodpovedná za túto úlohu: Odbor ochrany prírody a krajiny a odbor posudzovania vplyvov na životné prostredie MŽP SR, KÚ, OÚ, ŠOP SR	

2.5.3 Vykonávať EIA aj v ostatných významných územiach, osobitne tam, kde je pravdepodobný nepriaznivý dopad na zdroje mokradí spôsobený rozvojovými návrhmi alebo zmenami vo využití krajiny/vôd. [zmluvné strany]     	
Vyžaduje sa vo Vašej krajine EIA vo všetkých prípadoch, kde môže byť mokraďové územie (či už ide o ramsarskú lokalitu alebo nie) nepriaznivo ovplyvnené v dôsledku rozvojových návrhov alebo zmeny vo využití krajiny/vôd? Nie. Proces EIA sa vyžaduje v prípade dosiahnutia určitých technických parametrov zamýšľanej činnosti/zmeny činnosti a nie v prípade ovplyvnenia určitých biotopov, napr. mokradí.	
Ak Áno, vyžaduje sa, aby tieto EIA venovali náležitú pozornosť celkovému rozsahu environmentálnych, sociálnych a ekonomických hodnôt mokradí? (viď COP 7, Rezolúcia VII.16, a tiež 2.4.1 a 2.5.2 vyššie) Nie.	
Sú hodnotenia vplyvov na životné prostredie “vykonávané transparetným a participatívnym spôsobom zapájajúc miestne záujmové skupiny” (COP 7 Rezolúcia VII.16)? Áno	
Navrhované národné aktivity a ciele: Posudzovanie vplyvov na životné prostredie vyžaduje environmentálne a spoločenské hodnotenie, avšak nie ekonomické hodnotenie - po dokončení legislatívneho procesu a metodiky ekonomického ohodnocovania všetkých zložiek biodiverzity vrátane mokradí (viď 2.4.1 vyššie) vyžadovať toto hodnotenie v procese EIA ako povinné.  	
Ministerstvo, sekcia, organizácia zodpovedná za túto úlohu: Odbor posudzovania vplyvov na životné prostredie MŽP SR (viď 2.4.1 vyššie).	

2.5.4 Brať do úvahy Integrovaný environmentálny manažment a Strategické environmentálne hodnotenie (na miestnej a regionálnej úrovni a na úrovni povodí alebo zón morských pobreží) pri hodnotení dopadov rozvojových návrhov alebo zmien vo využití krajiny/vôd. [zmluvné strany]	
(s odkazom na bod 2.5.3 vyššie) ďalej čo sa týka hodnotenia potenciálneho dopadu špecifických projektov na mokrade, vykonala vaša krajina revíziu všetkých vládnych plánov, programov a stratégií, ktoré môžu mať negatívny dopad na mokrade? Áno	
Ak Áno, bola táto revízia vykonaná ako súčasť prípravy národného programu starostlivosti o mokrade alebo podobného nástroja? Áno	
Alebo ako súčasť inej národnej stratégie alebo plánov? Áno - čiastočne v Smerných vodohospodárskych plánoch, Koncepcii energetickej politiky na Slovensku, KÚRS.	
Navrhované národné aktivity a ciele: Integrovať všetky jestvujúce environmentálne politiky do Stratégie regionálneho rozvoja, vodohospodárskych plánov, lesných hospodárskych plánov, poľnohospodárskych plánov.	
Ministerstvo, sekcia, organizácia zodpovedná za túto úlohu: MŽP SR, MP SR, MO SR.	

Operatívny cieľ 2.6: Identifikovať mokrade vyžadujúce si obnovu a ozdravenie a vykonať potrebné opatrenia.

Úlohy:	
2.6.1 Využívať regionálne a národné vedecké inventarizácie mokradí (Odporúčanie 4.6), alebo monitorovacie procesy pri identifikácii mokradí vyžadujúcich si obnovu alebo ozdravenie. [zmluvné strany, partneri]	
Vykonala vaša krajina hodnotenie identifikujúc svoje prioritné mokrade vyžadujúce si obnovu alebo ozdravenie? (COP 7 Rezolúcia VII.17) Nie	
Ak Nie, čo tomu zabránilo? Takéto hodnotenie sa pripravuje, úloha bude čiastočne riešená Národným programom obnovy riečnych systémov, ktorý je v prípravnej fáze. Čiastkové hodnotenie bolo vykonané ako súčasť východiskových informácií pre hodnotenie stavu ochrany mokradí vykonaného ŠOP SR pre Wetlands International (prehľad mokradí v územiach so 4. a 5. stupňom ochrany). Niektoré informácie sú súčasťou národnej databázy mokradí. Metódou expertného odhadu boli k predkladanej Národnej správe Dohovoru o mokradiach získané z organizačných útvarov ŠOP SR informácie o mokraďových lokalitách vyžadujúcich si revitalizáciu, resp. obnovu. Tieto informácie ešte neboli porovnané s prehľadom spracovaným v roku 2000 pre Wetlands International. Môžu slúžiť ako podklad k dokumentu navrhovanému v úlohe 2.6.2. a týkajúceho sa národných potrieb v oblasti obnovy mokradí.	
Ak takéto hodnotenie bolo urobené iba pre časť krajiny, prosím, uveďte, pre ktoré oblasti alebo riečne povodia. Hodnotenie mokradí v územiach so 4. a 5. stupňom ochrany vykonané ŠOP SR sa týka celého územia Slovenska. Národná databáza mokradí obsahuje údaje len z časti plochy štátu - očakávaný termín dokončenia inventarizácie je r. 2005 v závislosti na dostupných zdrojoch. 	
Navrhované národné aktivity a ciele: Dokončiť spracovanie Národného programu obnovy riečnych systémov a začať s jeho realizáciou. Zapracovať do neho požiadavky Rámcovej smernice o vode. Dokončiť inventarizáciu mokradí, na jej zabezpečenie každoročne (2002 – 2005) zabezpečiť zdroje na ohodnotenie práce mapovateľov, na koordináciu a vyhodnocovanie odborných výsledkov a taktiež na počítačové spracovanie získaných výsledkov. Informácie o mokraďových lokalitách vyžadujúcich si revitalizáciu, resp. obnovu z expertných odhadov porovnať s prehľadom spracovaným v roku 2000 pre Wetlands International s informáciami z národnej databázy mokradí.	
Ministerstvo, sekcia, organizácia zodpovedná za túto úlohu: MŽP SR, MP SR, ŠOP SR, VÚVH, SZOPK – koordinátor mapovania mokradí.	

2.6.2 Zabezpečiť a uplatňovať metodiky pre obnovu zničených a ozdravenie poškodených mokradí. [zmluvné strany, Vedecký a odborný hodnotiaci panel – STRP, partneri]   	
(s odkazom na body 2.3.1 a 2.3.2) Má vaša krajina východiskové materiály týkajúce sa obnovy a ozdravenia mokradí? Áno/Nie	
Ak Áno, boli tieto zaslané Ramsarskému Byru aby ich bolo možné zahrnúť do ramsarského Centra informácií o rozumnom využívaní a vziať do úvahy Pracovnou skupinou pre obnovu STRP Dohovoru o mokradiach? Nie	
Ak tento materiál nebol zaslaný Byru, čo tomu zabránilo? Máme len čiastkové informácie týkajúce sa obnovy a revitalizácie mokradí. Organizačné útvary ŠOP SR hodnotili im dostupné materiály týkajúce sa obnovy a revitalizácie mokradí ako nepostačujúce. Niektoré pracoviská majú potrebné materiály a informácie, ale považujú ich za neaktuálne, resp. prekonané. Iní pociťujú nedostatok praktických skúseností s realizáciou obnovy mokradí.	
Navrhované národné aktivity a ciele: Sústrediť všetky relevantné informácie a pripraviť dokument týkajúci sa národných potrieb v oblasti obnovy mokradí a vyčleniť prostriedky na jeho realizáciu. Dokument postúpiť Ramsarskému Byru.  	
Ministerstvo, sekcia, organizácia zodpovedná za túto úlohu: MŽP SR, MP SR, ŠOP SR	

2.6.3 Vytvoriť programy obnovy a revitalizácie zničených alebo poškodených mokradí, osobitne týkajúce sa veľkých riečnych systémov alebo oblastí s vysokou hodnotou z hľadiska ochrany prírody (Odporúčanie 4.1). [zmluvné strany] 	
S odkazom na bod 2.6.1 vyššie.	

Operatívny cieľ 2.7: Podporovať aktívnu a informovanú účasť miestnych komunít, vrátane pôvodných obyvateľov a osobitne žien v ochrane a rozumnom využívaní mokradí.

Úlohy:	
2.7.1 Uplatňovať Odporúčanie 6.3 týkajúce sa zapojenia miestnych a pôvodných obyvateľov do manažmentu mokradí. [zmluvné strany, Byro]	
Podporuje aktívne Vaša vláda zapojenie miestnych komunít a pôvodných obyvateľov do manažmentu mokradí? Áno	
Ak Áno, popíšte aké osobitné aktivity boli uskutočnené v tejto oblasti (viď tiež 2.7.2, 2.7.3 a 2.7.4 nižšie) (COP 7 Rezolúcia VII.8). Miestni obyvatelia, samospráva, ostatné záujmové skupiny sú zapojení do prípravy a uplatňovania manažmentových plánov mokradí: v rámci projektu spracovania spoločného Plánu starostlivosti pre cezhraničné mokrade v Oravskej kotline (Správa CHKO Horná Orava), do prípravy manažmentového plánu RL Mokrade Turca (Správa CHKO Veľká Fatra, MVO SZOPK Martin), v RL Šúr, RL Niva Moravy (Správa CHKO Záhorie, MVO Daphne). V konkrétnych uvádzaných prípadoch zapojenia miestnych obyvateľov do manažmentu mokradí ide o ramsarské lokality. ŠOP SR sa snaží tento princíp používať aj pri ostatných mokradiach a zapájať do ich manažmentu najmä obce, miestne školy, študentov, MVO, obyvateľov a pod. Ako príklad uvádzame zapojenie miestnych obyvateľov, obcí a médií do obnovy a manažmentu vybraných mokradí Záhoria (Správa CHKO Záhorie, MVO BROZ). V týchto aktivitách existujú ešte stále rezervy, ide o ojedinelé prípady, resp. sami pracovníci ŠOP SR ich hodnotia ako nie vždy úspešné.	
Navrhované národné aktivity a ciele: Zvýšiť zapojenie miestnych komunít v manažmente mokradí, osobitne ramsarských lokalít prostredníctvom spolupráce v miestnych manažmentových tímoch.	
Ministerstvo, sekcia, organizácia zodpovedná za túto úlohu: MŽP SR, ŠOP SR, OÚ a KÚ v spolupráci s  miestnymi MVO	

2.7.2 Zabezpečiť partnerskú spoluprácu správcov lokalít a miestnych komunít na všetkých úrovniach s cieľom monitorovať ekologický charakter mokradí, a tak zabezpečiť lepšie chápanie potrieb manažmentu a dopadov ľudskej činnosti. [zmluvné strany]	
Podporuje aktívne Vaša vláda správcov lokalít a miestne komunity v monitoringu podmienok (ekologického charakteru) ramsarských lokalít a iných mokradí? (tiež viď Operatívny cieľ 5.1) Áno.	
Ak Áno, týka sa to rovnako správcov lokalít a miestnych komunít, pokiaľ nejde o tie isté osoby? Nie. Vláda podporuje každoročne predovšetkým správcov lokalít, miestne MVO sa podporujú z rôznych zdrojov.	
A tam, kde sa takýto monitoring uskutočňuje, využívajú sa jeho výsledky k prispôsobeniu manažmentových postupov? Áno/Nie. Výsledky monitoringu sa väčšinou využívajú na prispôsobenie manažmentových postupov. Na niektorých lokalitách však chýba základný monitoring.	
Navrhované národné aktivity a ciele: Zabezpečiť chýbajúci základný monitoring. Zvýšiť rozpočet a viazať ho pre správcov ramsarských lokalít za účelom vykonávať pravidelný monitoring vyúsťujúci do zlepšenia manažmentových postupov.	
Ministerstvo, sekcia, organizácia zodpovedná za túto úlohu: MŽP SR, ŠOP SR	

2.7.3 Zapájať miestne komunity do manažmentu mokradí vytvorením manažmentových komisií mokraďových lokalít, osobitne ramsarských území, v ktorých budú zastupené miestne záujmové skupiny, vlastníci pôdy, užívatelia, investori a skupiny zastupujúce záujmy komunít, osobitne ženské organizácie. [zmluvné strany, partneri]	
Existujú vo Vašej krajine pre mokraďové územia manažmentové komisie? Áno	
Ak Áno, pre koľko lokalít existujú takéto komisie? 5	
A koľko je z toho ramsarských lokalít? 4 RL - Mokrade Turca, Mokrade Oravskej kotliny, Senné rybníky, Parížske močiare. Manažmentové komisie boli v uvedených 4 ramsarských lokalitách založené ako súčasť niektorých projektov, nepracujú však na pravidelnej báze. Ich pôsobenie nie je nijako upravené štatútom, rokovacím poriadkom, vymedzením kompetencií. Skôr mali/majú charakter poradných orgánov, čo je však v súlade s ich poslaním. Na druhej strane je však určitá úprava ich činnosti potrebná. Napr. v prípade RL Senné-rybníky sa Poradný zbor stretol od svojho založenia v roku 1997 iba 1-krát. 
Nakoľko vlastníkom všetkých jaskýň je štát a starostlivosť o jaskyne je plne v kompetencii SSJ pre RL Domica sa pravdepodobne takáto komisia nebude zriaďovať.	
A v koľkých z týchto komisií sú zastúpení aj predstavitelia miestnych záujmových skupín? vo všetkých    	
A v koľkých z týchto komisií sú zastúpené ženské organizácie? v žiadnej	
Navrhované národné aktivity a ciele: Vytvoriť podobné manažmentové riadiace komisie pre ostatné ramsarské lokality.	
Ministerstvo, sekcia, organizácia zodpovedná za túto úlohu: KÚ, OÚ v spolupráci so ŠOP SR a miestnymi MVO	

2.7.4 Uznať a používať tradičné znalosti a manažmentové postupy pôvodných obyvateľov a miestnych komunít pri ochrane a rozumnom využívaní mokradí. [zmluvné strany]	
Vyvinula vaša vláda nejaké osobitné úsilie v uznaní a používaní tradičných znalostí a manažmentových postupov? Áno	
Ak Áno, prosím uveďte podrobnosti ako sa tieto tradičné znalosti zohľadnili a následne použili v praxi. Niektoré ramsarské lokality sú spravované a využívané tiež Slovenským rybárskym zväzom a miestni rybári pomáhajú pri kontrole územia, strážení a zarybňovaní, vrátane ohrozených druhov rýb (ramsarské lokality Rieka Orava a jej prítoky, Mokrade Turca, Poiplie). RL Parížske močiare sú využívané na kosenie trste miestnou firmou. RL Niva Moravy je využívaná na kosenie sena, niektoré lúky boli obnovené s cieľom zvýšiť tradičné využívanie územia a podporiť biodiverzitu. Spomínané aktivity podporujúce tradičný spôsob využívania mokradí vyplynuli viac-menej z iniciatívy MVO, dobrých vzťahov a kontaktov s poľnohospodármi a miestnymi organizáciami SRZ, ktoré boli využité pri konkrétnych projektoch. Tieto projekty boli samozrejme odsúhlasované MŽP SR, nešlo však o programovú podporu tradičného spôsobu využívania mokradí. Rezervy sú podľa nášho názoru v motivácii, podpore takéhoto obhospodarovania účelovými dotáciami, či už z rezortu pôdohospodárstva alebo životného prostredia. Pritom nemusí ísť nevyhnutne o systém vyplácania majetkovej ujmy, ušlého zisku a pod., skôr o systémovú podporu environmentálne prijateľného (trvalo udržateľného) hospodárenia na pôde.	
Navrhované národné aktivity a ciele: Prehodnotiť systém poskytovania účelových dotácií s cieľom podporiť tradičné manažmentové postupy v chránených územiach a osobitne v mokradiach.	
Ministerstvo, sekcia, organizácia zodpovedná za túto úlohu: MP SR, MŽP SR.	

Operatívny cieľ 2.8: Podporovať zapojenie súkromného sektora do ochrany a rozumného využívania mokradí.

Úlohy:	
2.8.1 Podporovať súkromný sektor vo venovaní zvýšenej pozornosti vlastnostiam, funkciám a hodnotám mokradí pri uskutočňovaní projektov ovplyvňujúcich mokrade. [zmluvné strany, Byro, partneri] 	
Bolo vynaložené osobitné úsilie vo zvyšovaní pozornosti venovanej vlastnostiam, funkciám a hodnotám mokradí súkromným sektorom vo Vašej krajine? Áno 	
Ak Áno, popíšte tieto aktivity. Bola uskutočnená komunikácia s novými vlastníkmi a užívateľmi rybníkov (napr. Hrhovské rybníky, RL Senné rybníky - súkromná spoločnosť je zapojená do manažmentu územia), pracovné stretnutia, semináre s lesohospodármi, rašelinárskymi spoločnosťami v oravskom regióne, boli vydané skladačky a brožúrky pre zvýšenie pozornosti majiteľov pôdy na ochranu mokradí (Mokrade Turca, Niva Moravy, Senné rybníky)	
A boli tieto aktivity úspešné? Áno/Nie	
Ak Nie, prečo ? Stále existujú protirečenia, či využívanie ramsarských lokalít a chránených území je vhodné, komerčné ciele sú stále v niektorých územiach veľmi silné. MH SR je kompetentným orgánom len v oblasti stratégie tvorby podnikateľského prostredia a podpory podnikateľského prostredia, ako aj v oblasti podpory malého a stredného podnikania. Nie však všeobecne v oblasti podpory súkromného sektora vo vzťahu k aspektom ochrany a trvalo udržateľného rozvoja mokradí.	
Ak Áno, ako hodnotíte tieto úspechy? Finančná podpora pre manažment alebo monitoring? Aktívne zapojenie do manažmentu a monitoringu? (viď tiež 2.8.3 nižšie) Použitie princípov z ramsarských Smerníc rozumného využívania mokradí pri záujmoch súkromného sektora? (viď tiež 2.8.2 nižšie) Ďalšie kritériá? Iba čiastočná podpora manažmentu	
Navrhované národné aktivity a ciele: Pokračovať v úsilí na zapojenie súkromného sektora do ochrany mokradí.	
Ministerstvo, sekcia, organizácia zodpovedná za túto úlohu: MŽP SR, MP SR, MH SR	

2.8.2 Podporovať súkromný sektor v uplatňovaní Smerníc rozumného využívania mokradí pri uskutočňovaní rozvojových projektov majúcich vplyv na mokrade. [zmluvné strany, Byro, partneri]	
Pozri tiež 2.8.1 vyššie. Uskutočnila vaša vláda revíziu svojich “existujúcich alebo vyvíjaných stratégií, právnych a inštitucionálnych rámcov s cieľom identifikovať opatrenia, ktoré podporujú ochranu a rozumné využívanie mokradí a identifikovať a odstrániť opatrenia brániace ochrane a rozumnému využívaniu mokradí” (COP 7 Rezolúcia VII.15)? Áno/Nie.	
Ak Áno, aké aktivity boli uskutočnené na zavedenie “podnetných opatrení navrhovaných pre podporenie rozumného využívania mokradí a určenie a odstránenie nevhodných stimulov v oblastiach, kde takéto podnety existujú?” (COP 7 Rezolúcia VII.15) V súlade s transpozíciou Smerníc ES je v procese novelizácie zákon o ochrane prírody a krajiny, ktorý obsahuje návrh na ochranu mokradí ako významného krajinného prvku. Potrebné je prehodnotenie Generelu ochrany a racionálneho využívania vôd, Koncepcie rozvoja vodného hospodárstva. Do oblasti ochrany vôd v horizonte dvoch – troch rokov zasiahne implementácia Rámcovej smernice ES o vode, kde sa bude novelizovať zákon o vodách.	
A boli tieto aktivity efektívne? Bez odpovede	
A ak Áno, COP7 Rezolúcia VII.15 žiadala zmluvné strany podeliť sa o “získané skúsenosti ohľadom podnetných opatrení a nevhodných stimulov týkajúcich sa mokradí, ochrany biodiverzity a trvalo udržateľného využívania prírodných zdrojov vo všeobecnosti, poskytnutím týchto podkladov Ramsarskému Byru na vhodnú distribúciu a sprístupnenie prostredníctvom Centra informácií o rozumnom využívaní na web-stránke dohovoru.” Bolo toto vykonané? Nie	
Navrhované národné aktivity a ciele: Pripraviť náležitý právny rámec v oblasti ochrany prírody a krajiny, v oblasti vodného hospodárstva a vykonať revíziu stimulov a politík ostatných sektorov.	
Ministerstvo, sekcia, organizácia zodpovedná za túto úlohu: MŽP SR, MP SR.	

2.8.3 Podporovať súkromný sektor v partnerskej spolupráci so správcami území s cieľom sledovať ekologický charakter mokradí. [zmluvné strany]	
Pozri tiež 2.7.2 vyššie. Okrem už uvedeného bolo vynaložené akékoľvek úsilie na podporu zapojenia súkromného sektora do monitoringu? Nie	
Ak Nie, čo tomu zabránilo? Slabá komunikácia medzi vládnymi autoritami a súkromným sektorom, nedostatok ekonomických stimulov, zapojenie do monitoringu mokradí nie je prioritou súkromného sektora - v tejto oblasti existuje nízka informovanosť. Súkromné subjekty sú zapájané predovšetkým do manažmentu mokradí. Ide najmä o poľnohospodárske družstvá. Do monitoringu stavu mokradí sa takéto subjekty podľa názoru organizačných útvarov ŠOP SR nezapájajú, z ich strany nie je záujem o podobné aktivity, malí a strední podnikatelia v regiónoch majú často ekonomické problémy. Na druhej strane pracovníci ŠOP SR priznali, že nevyvíjajú aktivity na zapojenie súkromného sektora do monitoringu mokradí. V tejto oblasti prebieha spolupráca najmä so školami, študentami, MVO, samosprávami, miestnymi organizáciami SRZ a SPZ a pod.	
Navrhované národné aktivity a ciele: Zvýšenie povedomia súkromného sektora v danej problematike, zapojenie súkromného sektora do manažmentových komisií, použitím vhodného systému dotácií motivovať súkromný sektor k osvojeniu si postupov rozumného manažmentu a monitoringu mokradí.	
Ministerstvo, sekcia, organizácia zodpovedná za túto úlohu: MŽP SR, MP SR, regionálna a okresná štátna správa	

2.8.4 Zapojiť súkromný sektor do manažmentu mokradí prostredníctvom práce v manažmentových komisiách. [zmluvné strany]	
Viď 2.7.3 vyššie	

SÚHRNNÝ CIEĽ 3
ZVÝŠIŤ POVEDOMIE VEREJNOSTI O HODNOTÁCH A FUNKCIÁCH MOKRADÍ NA CELOM SVETE A NA VŠETKÝCH ÚROVNIACH

Operatívny cieľ: V spolupráci s partnermi a ďalšími inštitúciami podporiť a pomáhať pri uplatňovaní programu Vzdelávanie a zvyšovanie povedomia verejnosti o mokradiach, ich funkcii a hodnotách, zameraného na podporu národných vzdelávacích programov.   

Úlohy:	
3.1.1 Pomáhať v identifikácii a vytváraní koordinačných mechanizmov a štruktúr pre vypracovanie a uplatňovanie intenzívneho globálneho programu vzdelávania a zvyšovania povedomia verejnosti v otázkach mokradí. [zmluvné strany, Byro, partneri]	
Pozri Operatívne ciele 3.2 a 3.3 nižšie	
  
3.1.2 Podieľať sa na identifikácii regionálnych potrieb v oblasti vzdelávania a zvyšovania povedomia verejnosti a v určovaní priorít pre vytváranie zdrojov. [zmluvné strany, Byro, partneri]	
Prijala Vaša krajina nejaké opatrenia napomáhajúce identifikovať regionálne potreby v oblasti vzdelávania a zvyšovania povedomia verejnosti a určovaní priorít pre vytváranie informačných/edukačných zdrojov? Áno  	
Ak Áno, prosím uveďte podrobnosti a ak je to vhodné poskytnite príklady Ramsarskému Byru pre možné zahrnutie do clearing house mechanizmu Komunikácie, vzdelávania a zvyšovania povedomia verejnosti (CEPA) ramsarského Centra informácií o rozumnom využívaní (COP 7 Rezolúcia VII.9).
MŽP SR v spolupráci s MŠ SR vypracovali Koncepciu environmentálnej výchovy a vzdelávania (schválená uznesením vlády SR č. 846 z 25. novembra 1997) a zaviedli sa učebné osnovy environmentálnej výchovy a vzdelávania pre základné a stredné školy tzv. Environmentálne minimum (schválené MŠ SR pod č. 645/1996–15 s platnosťou od 01.09.1996).
Na MŠ SR pracuje aj komisia pre environmentálne vzdelávanie, o Koncepcii environmentálnej výchovy a vzdelávania sa robia pravidelné konferencie, vznikajú nové študijné odbory atď.
Bol naštartovaný program “Živá príroda” pre základné školy Slovenskou agentúrou životného prostredia – SAŽP v spolupráci s Field Studies Council (Veľká Británia), doteraz boli vydané niektoré materiály (MVO Daphne pripravila vzdelávací materiál pre učiteľov – “Svet mokradí”). Ďalej sa pripravuje začatie medzinárodného programu GLOBE, vybudovala sa Škola ochrany prírody, ktorá si vytvára svoj program v spolupráci s dánskymi partnermi (DANCEE). 
Chýba určitá koncepcia ďalšieho vzdelávania pracovníkov orgánov a organizácií ochrany prírody. Za posledné roky sa iba niektorí pracovníci zúčasnili na špecializovaných terciárnych kurzoch (okrem v úlohe 4.2.4. spomínaných, napr. Dištančný kurz ochrany biodiverzity v rámci projektu Tempus na PríF UK v Bratislave). Stále existuje nedostatok informácií a skúseností v niektorých oblastiach, ako napr. manažmentové plánovanie, obnova mokradí, manažment druhov a iné.	
Navrhované národné aktivity a ciele: Zahrnúť problematiku mokradí do vzdelávania rôznych cieľových skupín (učitelia, školitelia, koordinátori environmentálnej výchovy na školách, …) ako subjektov pôsobiacich vo výchovno-vzdelávacom procese detí a mládeže s využívaním alternatívnych tvorivých metód a materiálov (napr. “Svet mokradí”). Spracovať videofilmy venované ochrane a manažmentu mokradí na Slovensku s osobitným dôrazom na ramsarské lokality, v programe Školy ochrany prírody venovať kapacity problematike mokradí. Pripraviť kurzy a ponuky školení pre ďalšie vzdelávanie pracovníkov orgánov a organizácií ochrany prírody v oblasti ochrany mokradí.	
Ministerstvo, sekcia, organizácia zodpovedná za túto úlohu: MŽP SR, MŠ SR v spolupráci s MVO, ŠOP SR.	

3.1.3 Prispieť k vypracovaniu medzinárodných podkladov podporujúcich národné programy vzdelávania a zvyšovania povedomia verejnosti. [zmluvné strany, Byro, partneri]	
Pozri tiež 3.1.2 vyššie. Prijala Vaša krajina nejaké opatrenie prispievajúce k vypracovaniu medzinárodných podkladov venovaných komunikácii, vzdelávaniu a zvyšovaniu verejného povedomia v otázkach mokradí? Nie	
Ak Nie, prečo k tomu nedošlo? MŽP SR takisto ako ŠOP SR nemá dostatok špecialistov a ľudí so skúsenosťami v oblasti komunikácie, vzdelávania a zvyšovania povedomia verejnosti, ktorí by mali na starosti iba Dohovor o mokradiach vrátane programu CEPA. 	
Navrhované národné aktivity a ciele: Najať a/alebo zamestnať ľudí, ktorí by boli vyškolení a mali na starosti potreby CEPA.	
Ministerstvo, sekcia, organizácia zodpovedná za túto úlohu: MŽP SR, ŠOP SR, SAŽP v spolupráci s MVO	

3.1.4 Podporovať medzinárodné programy, ktoré podporujú transfer informácií, vedomostí a zručností medzi vzdelávacími centrami a pedagógmi venujúcimi sa problematike mokradí (napríklad pracovná skupina Wetlands International pre vzdelávanie a zvyšovanie verejného povedomia, GREEN, Wetland Link International). [zmluvné strany, Byro, partneri]  	
Pozri tiež 3.2.4. Podporuje Vaša krajina nejaké medzinárodné programy, ktoré napomáhajú transferu informácií, vedomostí a zručností medzi vzdelávacími centrami a pedagógmi venujúcimi sa problematike mokradí? Áno	
Ak Áno, prosím uveďte podrobnosti. Pozri tiež 3.1.2. vyššie. Program GLOBE je medzinárodný environmentálny monitorovací program pre mladých ľudí. Deti a mládež používajú vedeckú metodiku na monitoring kvality vody a vzduchu, pôd a využitia zeme na vybranej ploche veľkosti 1 km2. Študenti zasielajú dáta do medzinárodného strediska vo Washingtone, kde sa tieto analyzujú a vrátia späť v grafickej forme. Študenti môžu takto porovnať svoje výsledky s výsledkami tisícov ďalších škôl z viac ako 90 krajín zapojených do programu. Údaje využívajú vedci na určovanie globálnych environmentálnych trendov. Slovenský zväz ochrancov prírody a krajiny - Martin spolupracuje s Veľvyslanectvom USA a Ministerstvom školstva SR na podpísaní medzivládnej dohody potrebnej na zavedenie programu na Slovensko. 	
Podporuje Vaša krajina osobitne iniciatívu Wetlands Link International (COP7 Rezolúcia VII.9)? Nie 	
Ak Nie, čo tomu bráni? Nedostatok osobných kapacít. 	
Navrhované národné aktivity a ciele: Podporovať vybudovanie vzdelávacích centier na Slovensku, ktoré sa budú zaoberať aj problematikou mokradí a spolupracovať s iniciatívou Wetlands Link International. Uprednostniť ich zriaďovanie a zabezpečenie niekoľkých platených  miest v existujúcich priestoroch s technickým vybavením, aké má napr. ŠOP SR, SAŽP a SZOPK v Centre mapovania mokradí v Prievidzi.	
Ministerstvo, sekcia, organizácia zodpovedná za túto úlohu: MŠ SR, MŽP SR, v spolupráci s MVO	

Operatívny cieľ 3.2: Vypracovať a podporovať národné programy vzdelávania a zvyšovania povedomia verejnosti v otázkach mokradí zamerané na široké vrstvy obyvateľov, vrátane kľúčových ľudí zodpovedných za rozhodovanie, ľudí žijúcich v blízkosti mokradí, iných užívateľov mokradí a celkovú verejnosť.

Úlohy: 	
3.2.1 Podporovať partnerstvo medzi vládnymi a mimovládnymi organizáciami a ďalšími organizáciami schopnými vypracovať národné programy vzdelávania a zvyšovania povedomia verejnosti v otázkach mokradí. [zmluvné strany, Byro, partneri] 	
Informovala vaša vláda Ramsarské Byro k 31. decembru 1999 o určení vládnych a mimovládnych kontaktných osôb pre program komunikácie, vzdelávania a zvyšovania povedomia verejnosti (CEPA) v oblasti mokradí (COP7 Rezolúcia VII.9)? Áno	
Zriadila vaša krajina “vhodne utvorenú komisiu (napr. národný ramsarský výbor), ak takáto neexistovala, ktorá by uskutočnila revíziu národných potrieb, kapacít a možností v oblasti komunikácie, vzdelávania a zvyšovania povedomia verejnosti v otázkach mokradí a na základe nej formulovala svoj Národný akčný plán komunikácie, vzdelávania a zvyšovania povedomia verejnosti v otázkach mokradí pre prioritné aktivity zohľadňujúce medzinárodné, regionálne, národné a miestne potreby” (COP7 Rezolúcia VII.9). Nie 	
Ak Nie, čo tomu zabránilo? V roku 1996 sa zriadila Ústredná rada pre environmentálnu výchovu a vzdelávanie (ÚREVV) ako poradný a koordinačny orgán ministra životného prostredia v otázkach komunikácie, vzdelávania a zvyšovania environmentálneho povedomia verejnosti.  Problematika mokradí nie je osobitne zaradená do plánu činnosti vytvorených pracovnýh skupín. Existuje niekoľko stredísk environmentálnej výchovy (riadených MVO, SAŽP a ŠOP SR), ktoré sa čiastočne zaoberajú aj problematikou mokradí, pracuje sa na systematickom zabezpečení úloh prostredníctvom Školy ochrany prírody ŠOP SR. Slovenský ramsarský výbor predstavuje len poradný, odborný a koordinačný orgán ministra životného prostredia.	
A: Bol Národný akčný plán komunikácie, vzdelávania a zvyšovania povedomia verejnosti v otázkach mokradí dokončený do 31. decembra 2000? Nie.	
Ak Nie, prečo? Oblasť vzdelávania je plne v kompetencii MŠ SR. V súčasnosti prebieha transformácia vzdelávacieho systému Slovenskej republiky – tzv. program Milénium, ktorá podľa Realizačného plánu k uvedenému programu predpokladá aj nový prístup k otázkam environmentálnej výchovy a zvyšovania povedomia verejnosti všeobecne. MŽP SR momentálne nemá dostatok kapacít na pripravenie Národného akčného plánu komunikácie, vzdelávania a zvyšovania povedomia verejnosti v otázkach mokradí.	
Navrhované národné aktivity a ciele: Pripraviť Národný akčný plán komunikácie, vzdelávania a zvyšovania povedomia verejnosti v otázkach mokradí ako súčasť aktualizácie platnej Koncepcie environmentálnej výchovy a vzdelávania v spolupráci MŽP SR, MŠ SR a MK SR. Vyčleniť prostriedky na jeho realizáciu. V rámci fungujúcich pracovných skupín pri ÚREVV zaradiť do plánu činnosti problematiku mokradí.	
Ministerstvo, sekcia, organizácia zodpovedná za túto úlohu: MŠ SR, MŽP SR - SOPK, MŽP SR – OSV, ŠOP SR, SAŽP, v spolupráci s MVO	

3.2.2 Na základe identifikovaných potrieb a cieľových skupín podporovať národné programy a kampane, ktoré budú vytvárať pozitívny obraz mokradí a budovať verejné povedomie na všetkých úrovniach ohľadom hodnôt a funkcií mokradí. [zmluvné strany, Byro, partneri]	
viď 3.2.1 vyššie 	

3.2.3 Podporovať vybudovanie vzdelávacích centier v mokraďových územiach. [zmluvné strany, Byro, partneri]	
Podporila Vaša krajina vybudovanie vzdelávacích centier v mokraďových územiach? Nie	
Ak Nie, čo bolo prekážkou, ktorá zabránila, aby k tomu došlo? Vzhľadom na nedostatok zdrojov sa pri zriaďovaní štátnych centier (stredísk) pre environmentálnu výchovu všeobecne použil aspekt regionálnej vyváženosti SR. Ich špecifické  zameranie na problematiku mokradí – viď nižšie.	
Koľko takýchto centier je práve budovaných a v ktorých územiach pôsobia? Niektoré strediská environmentálnej výchovy (riadené MVO) sa čiastočne zaoberajú problematikou mokradí. Osobitne možno spomenúť Informačné a edukačné centrum vybudované pre ramsarskú lokalitu Niva Moravy – Ekocentrum Daphne. V niektorých chránených mokraďových lokalitách existujú náučné chodníky alebo sú inštalované informačné panely. 	
Koľko takýchto centier je plánovaných a v ktorých územiach? MŽP SR pripravuje hlavné vzdelávacie a informačné centrum umiestnené pri Správe NP Malá Fatra, ktorá je zodpovedná za RL Rieka Orava a jej prítoky, podporené projektom DANCEE. Vybudovanie Informačného a vzdelávacieho centra pre RL Mokrade Turca je financované z projektu ramsarského Fondu malých grantov. Toto centrum bude spravované miestnou MVO SZOPK Martin v úzkej spolupráci so Správou CHKO Veľká Fatra.  	
Spomedzi už vybudovaných centier, koľko spolupracuje s iniciatívou Wetland Link International (pozri tiež 3.1.4 vyššie) a v ktorých územiach pôsobia? Žiadne	
Navrhované národné aktivity a ciele: Podporovať existujúce vzdelávacie centrá spravované MVO a štátom a doplniť na Slovensku sústavu existujúcich (centier) stredísk environmentálnej výchovy o vzdelávacie centrá zaoberajúce sa problematikou mokradí a umožniť im spoluprácu s Wetland Link International.	
Ministerstvo, sekcia, organizácia zodpovedná za túto úlohu: MŠ SR, MŽP SR, v spolupráci s MVO	

3.2.4 Pracovať s múzeami, zoologickými a botanickými záhradami, akváriami a environmentálnymi vzdelávacími centrami s cieľom podporovať budovanie výstav a programov, ktoré napomáhajú neformálnemu vzdelávaniu a zvyšovaniu povedomia verejnosti v otázkach mokradí. [zmluvné strany, Byro, partneri]   	
Majú všetky múzeá, zoologické a botanické záhrady a podobné zariadenia vo Vašej krajine výstavy a/alebo programy neformálne podporujúce komunikáciu, vzdelávanie a zvyšovanie povedomia verejnosti v otázkach mokradí? Iba niektoré zariadenia.	
Ak takéto výstavy alebo programy existujú len v niektorých zariadeniach, koľko ich je a akého sú typu? Niektoré zariadenia zabezpečujú programy a výstavy aj v spojitosti s mokraďami - pravidelne alebo príležitostne. Predovšetkým prírodovedné múzeá, kultúrne strediská a ďalšie, ktoré organizovali v roku 2001 výstavy pri príležitosti 30. výročia podpísania dohovoru.  	
Navrhované národné aktivity a ciele: Zapojiť MK SR do spracovania a realizácie Národného akčného plánu komunikácie, vzdelávania a zvyšovania povedomia verejnosti v otázkach mokradí.	
Ministerstvo, sekcia, organizácia zodpovedná za túto úlohu: MŽP SR, MK SR	

3.2.5 Podporovať zahrnutie oddielov súvisiacich s mokraďami do vyučovacích predmetov škôl na všetkých úrovniach vzdelávania, vrátane terciárnych kurzov a špecializovaných školení. [zmluvné strany, Byro, partneri]	
Existujú vo vašej krajine oddiely vyučovacích predmetov venované mokradiam vo vzdelávacom procese na všetkých úrovniach vzdelávania vrátane terciárnych kurzov a školení? Áno, nadpredmetové (prierezové – aplikované do všetkých vyučovacích predmetov) učebné osnovy environmentálnej výchovy a vzdelávania pre základné a stredné školy tzv. Environmentálne minimum obsahujú problematiku mokradí v bloku “Zachovanie biodiverzity – rozmanitosti života na našej planéte”.	
Ak sa to týka iba niektorých úrovní vzdelávania alebo niektorých častí krajiny, prosím uveďte podrobnosti. MVO Daphne vypracovala vzdelávacie materiály “Svet mokradí” a “Svet lúk”, ktoré sa používajú pre vzdelávanie pedagógov základných a stredných škôl, predovšetkým vo vnútri a v okolí väčších miest ako Bratislava, Žilina a Banská Bystrica. Pripravuje sa materiál “Svet rašelinísk”, ktorý bude zameraný na rovnakú cieľovú skupinu, avšak školenia sa sústredia do oblastí s výskytom rašelinísk - Záhorie, Orava, Podtatranská kotlina, Spiš. V spojitosti s viacerými projektami (napr. Tempus) boli vydané skriptá, učebné publikácie pre študentov a potreby dištančného vzdelávania Prírodovedeckou fakultou UK v Bratislave a Slovenskou poľnohospodárskou univerzitou v Nitre, ako sú: Ochrana biodiverzity - medzinárodné aspekty, Revitalizácia riečnych ekosystémov a ďalšie. Pripravujú sa špecializované kurzy manažmentu mokradí pre pracovníkov ŠOP SR a ďalších ľudí zapojených do manažmentu mokradí. Vyšla tiež publikácia Valachovič (Ed.), 2001: Rastlinné spoločenstvá Slovenska III. : Vegetácia mokradí. Finančne na vydanie prispela aj Society of Wetland Scientists.	
Ak Áno, boli príklady takýchto materiálov poskytnuté Ramsarskému Byru pre možné začlenenie do Centra informácií o rozumnom využívaní? Nie	
Navrhované národné aktivity a ciele: Pri pripravovanej aktualizácii učebných osnov environmentálnej výchovy a vzdelávania pre ZŠ a SŠ a učebných osnov ostatných predmetov v zmysle programu Milénium zapracovať relevantné materiály k problematike mokradí (napr. “Svet mokradí”, vypracovaný “Svet rašelinísk”).	
Ministerstvo, sekcia, organizácia zodpovedná za túto úlohu: MŠ SR– sekcia ZŠ, SŠ a VŠ, MŽP SR – Oddelenie vedy, výskumu, výchovy a vzdelávania, v spolupráci s MVO	

Operatívny cieľ 3.3: Zlepšiť komunikačné aktivity Ramsarského Byra a vypracovať Komunikačnú stratégiu konvencie schopnú ďalšej podpory dohovoru a jeho širšieho uplatnenia a zvyšujúcu povedomie verejnosti o hodnotách a funkciách mokradí.

Úlohy:	
3.3.1 Prehodnotiť komunikačné aktivity Byra, osobitne tie, ktoré sú spojené s vytvorením a fungovaním regionálnych a národných komunikačných sietí; spracovať nový materiál a používať technológiu a vylepšiť existujúci materiál. [Byro]	
Pozri 3.2.1 “Zabezpečiť zdroje na zvýšenie kapacít Byra pre uplatňovanie programu pre komunikáciu, vzdelávanie a prácu s verejnosťou”. Poskytla vaša vláda nejaké dobrovoľné príspevky k zvýšeniu kapacity Byra na realizáciu Programu pre osvetu? Nie    	
Navrhované národné aktivity a ciele: Vyčleniť dodatočné zdroje na dobrovoľný príspevok do rozpočtu Byra.	
Ministerstvo, sekcia, organizácia zodpovedná za túto úlohu: MŽP SR.	

3.3.4 Vyhľadávať pomoc elektronickej komunikácie a prenosu informácií s cieľom ustanoviť a udržiavať sieť elektronickej pošty a redakčnú radu elektronického bulletinu/adresár spájajúci zmluvné strany, členov Stáleho výboru, Vedecký a odborný hodnotiaci panel, Byro a partnerské organizácie. [všetci]	
Stály výbor a Byro uvažujú o nájdení sponzora pre web-stránku dohovoru a zvýšenie počtu materiálov vo francúzštine a španielčine na internetovej stránke dohovoru.
Podnikla Vaša vláda kroky na zabezpečenie internetového pripojenia pre správcov ramsarských lokalít? Áno	
Ak Áno, koľko správcov ramsarských lokalít má prístup na internet? Všetci	
Koľko ramsarských lokalít má takéto zariadenia? Všetkých 12, hoci vo viacerých prípadoch majú k dispozícii iba zastaralý hardware, ktorý spôsobuje problémy s dostupnosťou internetu. Taktiež ceny za používanie internetu sú vysoké. 	
Navrhované národné aktivity a ciele: Aktualizovať národnú internetovú stránku venovanú mokradiam o adresár správcov ramsarských lokalít. Pravidelne obnovovať hardware a software správcov ramsarských lokalít s cieľom uľahčiť im prístup na internet.	
Ministerstvo, sekcia, organizácia zodpovedná za túto úlohu: MŽP SR, ŠOP SR, SSJ, SAŽP